ગુજરાત વિકાસની હરણફાળ ભરી રહ્યું છે તેવા દાવા થઈ રહ્યા છે પરંતુ અનેક અંતરીયાળ ગામડાઓની હાલત બદતર છે. હજુ પણ વિકાસથી વંચિત લોકો ૧૮મી સદીમાં જીવી રહ્યા હોય તેવો અહેસાસ કરી રહ્યા છે. મોડાસા તાલુકામાં આવેલ જાનેડા ગામ આવા કમનસીબ ગામોમાંથી એક છે. આ ગામમાં રસ્તો જ નથી જેના કારણે હજુ સુધી જાનેડામાં કોઈ ચાર પૈડા વાળુ સાધન ગયું જ નથી. નવાઈની વાત તો એ છે કે રસ્તાના અભાવે આ ગામને ૧૦૮ની સેવા પણ મળતી નથી. અન્ય પાયાની સુવિધાઓથી પણ આ ગામ વંચિત રહ્યું છે. મોડાસા તાલુકામાં આવેલું જાનેડા ગામ વિકાસથી સંપૂર્ણપણે વંચિત છે. ગામમાં પીવાના પાણીની અન્ય સુવિધાઓનો તો અભાવ છે જ પરંતુ આ ગામને જોડતો રસ્તો પણ આઝાદી પછી બન્યો નથી. કરોડો રૂપિયાના બજેટમાં આ ગામને રસ્તો આપવાનું તંત્રને હજુ સુધી સૂઝ્યુ જ નથી. જેના કારણે જાનેડામાં હજુ સુધી ચાર પૈડા વાળુ વાહન જઈ શક્યું નથી. લોકોને સારવાર આપવા દોડી પહોંચતી ૧૦૮ વાન પણ હજુ સુધી આ ગામમાં જઈ શકી નથી. આ ગામને અને વિકાસને જાણે કોઈ નિસબત જ ન હોય તેમ શાળા જર્જરીત છે, આંગણવાડીનું મકાન નથી, શાળામાં બાળકોને પીવાનું પાણી મળતુ નથી, ચોમાસા દરમિયાન તો આખું ગામ તાલુકાથી સંપૂર્ણ પણે સંપર્ક વિહોણું બની જાય છે.